Det Europæiske Forvaltningsorgan for Uddannelse og Kultur er ansvarligt for indkaldelse af forslag, indkaldelse af tilbud, kontraktforvaltning og gennemførelse af budgetbevillingerne i overensstemmelse med Kommissionens årlige arbejdsprogrammer. For så vidt angår den operationelle forvaltning er Kommissionen direkte ansvarlig for oprettelsen og vedligeholdelsen af netværket for partnere og frivillige, onlineplatformen og kommunikationsaktiviteterne samt den efterfølgende evaluering.

Målet for initiativet EU-bistandsfrivillige er at bidrage til at styrke EU's evne til at yde behovsbaseret humanitær bistand med det formål at beskytte liv, forebygge og lindre menneskelig lidelse, værne om den menneskelige værdighed og styrke kapaciteten og modstandsdygtigheden i sårbare eller katastroferamte samfund i tredjelande, navnlig gennem katastrofeberedskab, nedbringelse af katastroferisici og styrkelse af sammenkoblingen af nødhjælp, rehabilitering og udvikling. Samtidig giver det de europæiske borgere mulighed for at udvise solidaritet med mennesker i nød ved at deltage i humanitære foranstaltninger i disse lande.

De aktiviteter, der er beskrevet i denne rapport, byggede på Kommissionens årlige arbejdsprogram for 2020 for gennemførelsen af initiativet EU-bistandsfrivillige i overensstemmelse med artikel 21, stk. 3, i forordning (EU) nr. 375/2014. Der blev afsat 19 355 000 EUR på budgettet til gennemførelsen af initiativet.

Rapporten bygger på data indsamlet og analyseret i overensstemmelse med en ramme for overvågning af gennemførelsen af initiativets foranstaltninger. Denne ramme er udarbejdet og godkendt af Kommissionen og Det Europæiske Forvaltningsorgan for Uddannelse og Kultur, som er ansvarligt for administrationen af de fleste af initiativets aktiviteter.

I henhold til artikel 214, stk. 5, i traktaten om Den Europæiske Unions funktionsmåde iværksatte EU i 2014 initiativet EU-bistandsfrivillige. Denne rapport beskriver gennemførelsen af initiativet EU-bistandsfrivillige i 2020. Den er udarbejdet i overensstemmelse med artikel 27, stk. 4, i forordning (EU) nr. 375/2014, hvori det er fastsat, at Kommissionen skal forelægge Europa-Parlamentet og Rådet årlige rapporter om de opnåede fremskridt med gennemførelsen af forordningen. Tidligere rapporter for 2014, 2015, 2016, 2017, 2018 og 2019 er tilgængelige online.

III.1 Udsendelse

Udsendelse af EU-bistandsfrivillige til humanitære projekter i lande uden for EU har været påvirket væsentligt at udbruddet af covid-19-pandemien siden marts 2020. De foranstaltninger, som blev vedtaget i mange lande for at begrænse borgernes mobilitet og øge social distancering, hæmmede den regelmæssige gennemførelse af de fleste igangværende og planlagte aktiviteter. I mange tilfælde kunne deltagerne enten ikke rejse eller havde problemer med at finde rejsemuligheder for at kunne vende tilbage fra deres udstationeringssted til deres hjemlande.

Da pandemien brød ud, lykkedes det stadig visse organisationer at arrangere rejser for deres frivillige fra deres udstationeringssted med regelmæssige fly, mens andre aftalte med deres udsendte frivillige, at de skulle blive i værtslandet og arbejde fra deres indkvarteringssted, indtil det var muligt at vende tilbage. Andre besluttede efter aftale med deres frivillige, at frivillige skulle blive i udsendelseslandet, fordi det stadig var sikkert og muligt at udføre de planlagte aktiviteter.

Det Europæiske Forvaltningsorgan for Uddannelse og Kultur ydede rådgivning om de økonomiske og organisatoriske konsekvenser for aktiviteter under initiativet EU-bistandsfrivillige til deltagende organisationer og overvågede situationen tæt. Undtagelsesvist fik hjemsendte EU-bistandsfrivillige lov til at udføre deres udsendelsesaktiviteter på afstand fra deres hjemland.

Fra den 1. januar 2020 til den 31. december 2020 blev der udsendt 105 EU-bistandsfrivillige til projekter finansieret gennem budgetterne for 2018 og 2019, og i samme periode fandt der 23 praktikophold sted på hovedsæderne for organisationer i EU. Flere oplysninger om de omfattede projekter og organisationer kan findes på webstedet: https://webgate.ec.europa.eu/echo/eu-aid-volunteers_en/ .

Siden iværksættelsen af initiativet er 322 opgaver, som frivillige har meldt sig til online, blevet offentliggjort, heraf 117 i 2020. De opgaver, der hyppigst blev anmodet om, omfattede oversættelse, korrekturlæsning og støtte til kommunikationsaktiviteter.

På grund af covid-19-pandemiens varighed og effekt kunne initiativet EU-bistandsfrivillige

ikke udføres i overensstemmelse med kravene i forordningen og inden for en rimelig frist. Indkaldelsen af forslag i 2020 vedrørende udsendelse af EU-bistandsfrivillige, som blev offentliggjort i april 2020, blev derfor annulleret.

På grund af covid-19-pandemien godkendte agenturet helt ekstraordinært forlængelse af projekter ud over den fastsatte maksimale varighed i indkaldelsen, op til en maksimal varighed på 36 måneder. I 2020 blev disse forlængelser primært meddelt til projekter, der er finansieret over budgettet for 2018.

III.2 Teknisk bistand og kapacitetsopbygning

Tekniske bistandsprojekter og kapacitetsopbygningsprojekter, der støttes med finansiering fra initiativet EU-bistandsfrivillige, styrker kapaciteten hos de organisationer, der har til hensigt at udsende EU-bistandsfrivillige, og sikrer, at de overholder de regler og procedurer, der er fastlagt gennem initiativet.